**Faglighed koster!**

*Af kredsformand Gert Landergren Due, Socialpædagogerne Østjylland*

Vi er i Socialpædagogerne Østjylland stærkt optagede af den måde, Hedensted Kommune agerer på i sagen om den voldsomme lønnedgang for socialpædagoger ansat på voksenhandicapområdet.

Den manglende inddragelse af det personale, der bliver ramt, er en ting, der vækker undren og er kritisabel. Bare fordi man kan handle, er det ikke sikkert, at det er en god ide uden at tale med de berørte parter først.

Den manglende plan for, hvordan arbejdet skal organiseres og udføres fremover uden nedgang i serviceniveauet, er en anden ting.

Den manglende overvejelse om, hvorvidt Hedensted Kommune kan fastholde de højt specialiserede medarbejdere er en tredje ting.

I forbindelse med hjemtagning af opgaver fra amt og siden region har Hedensted Kommune på den ene side sparet rigtig mange penge og på den anden side opgraderet fagligheden for, at det kan lade sig gøre.

Og nu ønsker man stadig en højt specialiseret opgave løst – bare uden at betale for det. Men det er helt enkelt sådan, at faglighed koster. Når ledelsen udtaler, at pengene bliver på området og skal bruges til efteruddannelse, så klinger det hult.

Hvornår har man på ledelsesgangen accepteret en lønnedgang for at komme på efteruddannelse?

Hvis Hedensted Kommune oplever den personaleflugt, som vi kan frygte efter dette forfejlede tiltag, kan der ske to ting. Enten må opgaver løses andre steder end i Hedensted Kommune, og det bliver ikke billigt, eller også bliver opgaveløsningen markant dårligere til skade for de borgere, der har brug for hjælpen.

Kære Hedensted Kommune besind Jer! I har nogle højt specialiserede socialpædagoger, der løser nogle komplekse opgaver. Og det koster naturligvis. Fordi faglighed koster!